'Nisboere': Nuwe boere floreer, en Refentse kuier saam! | Netwerk24
'Nisboere': Nuwe boere floreer, en Refentse kuier saam!
21 Julie 2021 17:38
Suid-Afrika het heelwat aspirantboere wat graag hul eie stuk grond wil bewerk, maar wat nie noodwendig die agtergrond en kundigheid het om dit suksesvol aan te pak nie. Maar waar daar 'n wil is, is daar 'n weg.
In die slot-episode van seisoen 6 van Nisboere op VIA (DStv-kanaal 147) leer ken kykers die Buhle Farmers' Academy in die omgewing van Delmas, Mpumalanga. Kom kyk hoe dié akademie opkomende boere help om die uitdaging van boerdery suksesvol aan te pak.
Die musikant Refentse, wat die Afrikaanse musiekwêreld sedert 2015 met sy rasperstem betower, sluit aan by Corné Liebenberg, bemarkingsdirekteur van Laeveld Agrochem, en loer in by Tsholofelo Mokwele op haar plaas, TCM Squared, naby Bronkhorstspruit. Wat hy sien, is vir hom pure inspirasie.
Mokwele, 'n oudstudent van die Buhle Farmers' Academy, het onlangs begin boer. Sy is 'n gekwalifiseerde elektriese ingenieur wat die korporatiewe wêreld vir die plaaslewe verruil het. Sy wou haar eie baas wees en het met heimwee verlang na haar kinderjare, toe sy saam met haar oupa op die trekker gery en agter koeie aangehardloop het.
Op TMC Squared word met varke, pluimvee en groente geboer, en in dié episode kry kykers 'n blik op wat Mokwele as 'n nuwe boer reeds vermag het. "Jy moet 'n passie vir boerdery hê as jy 'n loopbaan daarvan wil maak," sê sy. "Dit verg volharding en harde werk."
Mokwele is vol lof vir die Buhle Farmers' Academy, wat steeds 'n mentorskaprol speel in haar nuwe loopbaan. Ons hoor ook van Zamo Shongwe, uitvoerende hoof van die akademie, wat meer vertel oor die agtergrond van die akademie en die maniere waarop hulle nuwe boere oplei en ondersteun.
Liebenberg gee op sy beurt waardevolle raad oor watter gewasse om te plant, die verskillende grondsoorte, en hoe boere die verskillende seisoene in ag moet neem. Hy onthul ook die uitslag van die Boer Boon-kompetisie, wat deel was van dié seisoen van Nisboere. Met dié wedstryd wou Laeveld Agrochem erkenning gee aan die belangrike rol wat landboukenners vervul sodat boere uiteindelik beter oeste en hoër opbrengste kan lewer.
Nisboere word elke Woensdag om 19:30 uitgesaai, met herhalings deur die week op Sondae om 18:00, Woensdae om 13:30 en Donderdae om 22:00, net op VIA (DStv-kanaal 147). Nisboere word met trots aangebied deur Laeveld Agrochem.
Meer oor: Laeveld Agrochem | Corné Liebenberg | Refentse | Phillip Venter | Nisboere | Via Tv | Landbou